  Виталий Пронин Удмурт телевиденилэн шорсюлмыз герӟаськемын, шуысал, Василий Михайловен но. Та удысэ со 1976-тӥ арын вуиз. Автор но режиссёр луыса трос пӧртэм программаос удмурт кылын дасяз. Ас вакытаз кивалтӥз телестудилэн удмурт ёзэныз. Василий Михайлов вордскиз Якшур-Бӧдья ёросысь Мокалуд гуртын. Кекоранысь 8 классъем школаез йылпумъяса, Ижысь культпросветучилищеын дышетскиз. Вить ар Сюровай, Порва, Якшур-Бӧдья клубъёсын ужамез бере тодон-валанзэ будэтӥз Уфаысь искусствоосъя институтын. «Анай лыктӥз» диплом ужзэ Удмурт театрын пуктӥз. Со дырысен режиссёр удысэн люконтэм эшъяськиз.- Удмурт телевиденилэн пыд вылаз султэмез син азям ортчиз, - шуэ Василий Фёдорович. - Трос аръёс ӵоже ужай Семён Карповен. Удмурт передачаос чиньыен лыдъямон вал. Озьы Семён Карповичен ӵош дасямы покчиослы но егитъёслы передачаос: «Миши но Маши», «Ми будӥськом», «Юан-веран, тодон-валан», «Ӟардон». Шумпотӥсько: нылпи передачаос пыр потэмъёс пӧлысь куд-огез наука удысысь докторозь но будӥзы. Телевидениын ужаны мылкыд карисьёслы пӧртэм удысын асьсэды эскерыны луонлык сётэмын вал. Отӥяз очеркъёс, спектакльёс дасян бордын тыршимы.Семён Карповен сяна, Василий Фёдорович трос аръёс ӵоже ужаз Кузьма Куликовен но Георгий Грязевен. Куд-ог дыръя одӥг ужзэс дасян бордын трос аръёс ӵоже тыршоно луылӥзы. Иднакарен герӟаськем ужзэс куинь ар пала лэсьтыны выризы. Ужамзылэн емышез уж вылын но шӧдӥськиз, бадӟым конкурсъёсын вормизы. Режиссёр ваньзэ адӟыны, радъяны, шӧдыны кулэ. Учкисьёслэсь мылкыдзэс бугыртон вылысь пӧртэм амалъёсты кутэ.Телевидениын тыршисьёс азе котьку но бадӟым куронъёс пуктылӥллям - москваос кадь тыршоно. Асьмелэнъёс зол ужазы. Удмурт пердачаосты учкисьёс котьку вылӥ дунъязы.- Азьвыл аръёсы но, туала вакытэ но тужгес секыт удмурт телевидениын ужасьёслы, - веранзэ азьланьтэ режиссёр. - Камераез адӟыса, адямиос шуэрско, пумитъяськыны кутско. Экран вылын ваньмыз чебер мед адскоз шуыса, геройёсмес куд-ог дыръя котыр ласянь бергатоно луиськомы. Ваньмыз тупаны кулэ: суредэз, куараез но крезьгурез. Азьвыл аръёсы меӵак эфиръёсы - интервидение - ӵем поталлязы. Вот отын ик тужгес юн шӧдӥськылӥз режиссёрлэн ужез.Ас вакытаз телевидение пыр ортчись конкурсъёсын вормисе потэмъёс Сьӧд зарезь дурын шутэтскыны быгатӥллям. Таин валче «Юан-веран, тодон-валан» передачае котькуд школа вожмаськыса кадь пыриськылэм.Со дырысен табере уно аръёс ортчизы ини. Василий Фёдорович телевидениын 36-тӥ арзэ тырше. Та удысэз быръемысьтыз пичи но уг ӧпкельы. Ваньмаз сямен удмурт гуртъёсы вуылэмын. Шаерысьтымы гинэ ӧвӧл, Удмуртилэн палэназ улӥсьёсын но трос пол пумиськылэмын.- Сюлэм бӧрдэ удмурт передачаос ӧжыт кылемысь, - вера Василий Михайлов. - Та вакытэ ивӧр вӧлмытонъя студия гинэ кельтэмын, шуыны луоз. Удмурт кылын потӥсь передачаос умойтэм дыре пуктэмын. Ужась калыклы, учкисьёслы со уггес тупа.1980-тӥ аръёсы телерадиокомпаниын 500 пала ужасез вылэм, нош туала вакытэ кык поллы кулэстэмын. Огвакытэ шаерамы «Новый регион», «Арсенал» но мукет телекомпаниос кылдылӥзы, та вакытэ паськыт вамышъя «Мынам Удмуртие». Отысь журналистъёс но ваньмыз сямен «Удмуртия» ГТРК-ын кыдамын, шуыны луоз.- Данъяськисько соосын, - шуэ режиссёр. - Ужзы пӧрмемысь шумпотӥсько, соос мыным нылпиосы кадь пото, нош пиналъёс атайёссылэсь котьку вылӥынгес, кужмогес луыны кулэ.Та вакытэ Василий Фёдорович телекомпанилэсь фондзэ радъян, выльдон бордын тырше. Архивен вырон ӧжытак мӧзмытгес потэ шуэ ке но, телевиденилэсь зарни шыкыссэ утён сярысь мылысь-кыдысь сюлмаське. Плёнка вылэ гожтэм ужъёс 20 арлэсь ятыр возисько. Та вакытэ чагыр экран пыр «Старые новости» нимо уж возьматӥське. Вакчи суредъёсты адӟыса, асьсэды тодмасьёсыз, пе, шедё, куд-огез синвуаське но.Шаерысьтымы куд-ог предприятиос мылкыд каремъя 1956-тӥ арын нырысетӥ удмурт телевидение кылдӥз. Отын ужан аппаратура ваньмыз сямен Удмуртиысь заводъёсын лэсьтэмын вал. Ижысь телецентр Россиысь укмысэтӥез лыдъяськиз, нош Совето Союзысь автономной республикаос пӧлысь - нырысетӥез. 4-тӥ ноябре нырысетӥ передача возьматэмын вал.Валентина Емельянова.  Туспуктӥз Владимир Беломорских. Теги: УдмуртияГТРК Якшур-Бодья  